*****

ΚΑΝΟΝΙΣΜΟΣ (ΕΟΚ) αριθ. 2117/90 ΤΗΣ ΕΠΙΤΡΟΠΗΣ

της 24ης Ιουλίου 1990

περί θεσπίσεως των λεπτομερειών εφαρμογής των προσωρινών μέτρων σχετικά με την ενίσχυση στην παραγωγή μεταποιημένων προϊόντων με βάση τις τομάτες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1203/90 του Συμβουλίου της 7ης Μαΐου 1990 που αφορά προσωρινά μέτρα ενίσχυσης στην παραγωγή μεταποιημένων προϊόντων με βάση τις τομάτες (1), και ιδίως το άρθρο 4,

Εκτιμώντας:

ότι το άρθρο 1 του κανονισμού (ΕΟΚ) αριθ. 1203/90 ορίζει ότι η ποσότητα των νωπών τοματών που προορίζεται για παρασκευή μεταποιημένων προϊόντων με βάση τις τομάτες για τα οποία χορηγείται ενίσχυση στην παραγωγή, κατανέμεται μεταξύ των περιόδων εμπορίας 1987/88, 1988/89 και 1989/90· ότι οι επιχειρήσεις που άρχισαν τις δραστηριότητές τους μετά την έναρξη της περιόδου εμπορίας 1988/89 και, ως εκ τούτου, δεν ευνοήθηκαν από το καθεστώς ενίσχυσης στην παραγωγή, πρέπει να πληρούν τις προϋποθέσεις του άρθρου 2 του κανονισμού (ΕΟΚ) αριθ. 1599/84 της Επιτροπής της 5ης Ιουνίου 1984 περί λεπτομερειών εφαρμογής του συστήματος ενίσχυσης στην παραγωγή μεταποιημένων προϊόντων με βάση τα οπωροκηπευτικά (2), όπως τροποποιήθηκε τελευταία από τον κανονισμό (ΕΟΚ) αριθ. 393/90 (3) · ότι οι επιχειρήσεις που αρχίζουν τις δραστηριότητές τους κατά τις περιόδους εμπορίας 1990/91 και 1991/92 οφείλουν να ανακοινώνουν στις αρμόδιες αρχές τα στοιχεία σχετικά με τις δυνατότητες μεταποίησης για τα διάφορα τελικά προϊόντα που πρόκειται να παραχθούν·

ότι οι αρμόδιες αρχές κατανέμουν σε κάθε επιχείρηση μεταποίησης τις ποσότητες νωπών τοματών που μπορούν να χρησιμοποιηθούν για την παραγωγή τελικών προϊόντων για τα οποία χορηγείται ενίσχυση· ότι η κατανομή αυτή πρέπει να βασίζεται στα στοιχεία που ανακοινώνουν οι επιχειρήσεις· ότι, στις περιπτώσεις που υπάρχει αμφιβολία όσον αφορά την ακρίβεια των στοιχείων, πρέπει να παρέχεται στις αρμόδιες αρχές η άδεια να αναβάλουν την κατανομή, μέχρις ότου αρθούν οι αμφιβολίες·

ότι η κατανομή ειδικών ποσοτήτων σε κάθε επιχείρηση καταλήγει στο γεγονός ότι η καταβολή της ενίσχυσης στην παραγωγή περιορίζεται σε καθορισμένη ποσότητα· ότι ο στόχος του συστήματος επιτυγχάνεται όταν η ποσότητα που έχει κατανεμηθεί σε μια επιχείρηση μπορεί να μεταβιβαστεί σε άλλη· ότι η δυνατότητα αυτή επιτρέπει στις επιχειρήσεις να εργάζονται με μεγαλύτερη ευελιξία· ότι η αρμόδια αρχή πρέπει να έχει το δικαίωμα να αποδέχεται τη μεταβίβαση του δικαιώματος που απορρέει από την κατανομή, εφόσον τούτο είναι δυνατό να πραγματοποιηθεί χωρίς αρνητικές συνέπειες για το σύστημα ενίσχυσης στην παραγωγή·

ότι μια επιχείρηση, κατά τη διάρκεια της περιόδου εμπορίας, μπορεί να ζητήσει μόνο μία μεταβολή της κατανομής της ποσόστωσής της μεταξύ των τελικών προϊόντων· ότι είναι σκόπιμο να καθοριστεί η προθεσμία για την άσκηση του δικαιώματος αυτού·

ότι για το συμπυκνωμένο τοματοπολτό εφαρμόζεται ένα μόνο ποσοστό ενίσχυσης· ότι δύο ή περισσότερα ποσοστά εφαρμόζονται στις ολόκληρες αποφλοιωμένες τομάτες σε κονσέρβα και στα άλλα προϊόντα με βάση την τομάτα· ότι, σε περίπτωση που μια επιχείρηση χρησιμοποιεί για την παραγωγή των εν λόγω προϊόντων ποσότητα νωπών τοματών μεγαλύτερη από την ποσόστωσή της, η μείωση της ενίσχυσης στην παραγωγή πρέπει να εφαρμόζεται για όλα τα προϊόντα κατ' αναλογία προς την υπέρβαση της ποσόστωσης·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την επρίοδο 1990/91, η κατανομή που αναφέρεται στο άρθρο 1 παράγραφοι 2, 3, 4 και 5 του κανονισμού (ΕΟΚ) αριθ. 1203/90 πραγματοποιείται μεταξύ των επιχειρήσεων μεταποίησης οι οποίες:

α) πληρούν τους όρους των διατάξεων του άρθρου 2 του κανονισμού (ΕΟΚ) αριθ. 1599/84

και

β) έχουν υποβάλει αιτήσεις για ενίσχυση στην παραγωγή για τις περιόδους 1987/88, 1988/89 και 1989/90, ή για μία ή δύο από τις εν λόγω περιόδους

ή

γ) έχουν αρχίσει τις δραστηριότητές τους κατά την περίοδο εμπορίας 1988/89 ή 1989/90, και έχουν ανακοινώσει στις αρμόδιες αρχές τις ποσότητες των τελικών προϊόντων που έχουν κατασκευαστεί

ή

δ) αρχίζουν τις δραστηριότητες τους κατά την περίοδο εμπορίας 1990/91. Στην αρχή της περιόδου εμπορίας 1990/91, τα κράτη μέλη παραγωγής προβαίνουν, κατά περίπτωση, στην ανακατανομή της ποσότητας που αναφέρεται στο άρθρο 1 παράγραφος 5 του κανονισμού (ΕΟΚ) αριθ. 1203/90, λαμβάνοντας υπόψη τις επιχειρήσεις που πρόκειται να αρχίσουν τις δραστηριότητές τους κατά τη διάρκεια της εν λόγω περιόδου.

Οι ποσότητες νωπών τοματών - που κατανέμονται στις επιχειρήσεις οι οποίες αναφέρονται στα στοιχεία β) και γ) υπολογίζονται με βάση το μέσο όρο των ποσοτήτων που έχουν πραγματικά μεταποιηθεί, ανάλογα με την περίπτωση, κατά τη διάρκεια των εν λόγω περιόδων εμπορίας, με την επιφύλαξη, κατά περίπτωση, των μεταφορών που προβλέπονται στο άρθρο 4 παράγραφος 3.

Για την Πορτογαλία, η κατανομή των ποσοτήτων που προβλέπονται για «άλλα προϊόντα με βάση την τομάτα» μπορεί να πραγματοποιηθεί βάσει αιτήσεων που υποβάλλονται από τους μεταποιητές και, εφόσον απαιτείται, κατ' αναλογία προς τις διαθέσιμες ποσότητες.

2. Για την περίοδο εμπορίας 1991/92, η κατανομή που αναφέρεται στο άρθρο 2 παράγραφοι 1, 2, 3 και 4 του κανονισμού (ΕΟΚ) αριθ. 1203/90 πραγματοποιείται μεταξύ των επιχειρήσεων μεταποίησης οι οποίες:

α) πληρούν τους όρους των διατάξεων του άρθρου 2 του κανονισμού (ΕΟΚ) αριθ. 1599/84

και

β) έχουν υποβάλει αιτήσεις για ενίσχυση στην παραγωγή για τις περιόδους 1988/89, 1989/90 και 1990/91, ή για μία ή δύο από τις εν λόγω περιόδους

ή

γ) έχουν αρχίσει τις δραστηριότητές τους κατά την περίοδο εμπορίας 1990/91 και έχουν ανακοινώσει στις αρμόδιες αρχές όλα τα στοιχεία που τους επιτρέπουν να ελέγξουν τα τελικά προϊόντα

ή

δ) αρχίζουν τις δραστηριότητές τους κατά την περίοδο εμπορίας 1991/92 σύμφωνα με το άρθρο 2 παράγραφος 4 του κανονισμού (ΕΟΚ) αριθ. 1203/90.

Οι ποσότητες νωπών τοματών που πρέπει να κατανεμηθούν στις επιχειρήσεις οι οποίες αναφέρονται στα στοιχεία β) και γ) υπολογίζονται με βάση το μέσο όρο των ποσοτήτων που έχουν πραγματικά μεταποιηθεί, ανάλογα με την περίπτωση, κατά τη διάρκεια των εν λόγω περιόδων εμπορίας, με την επιφύλαξη, κατά περίπτωση, των μεταφορών που προβλέπονται στο άρθρο 4 παράγραφος 3.

Άρθρο 2

1. Οι επιχειρήσεις μεταποίησης που αναφέρονται στο άρθρο 1 παράγραφος 1 στοιχείο β) και παράγραφος 2 στοιχείο β) ανακοινώνουν στις αρμόδιες αρχές:

α) τις ποσότητες νωπών τοματών που χρησιμοποιήθηκαν για κάθε μία από τις περιόδους εμπορίας·

β) τις ποσότητες μεταποιημένων προϊόντων που έχουν παραχθεί από τις ποσότητες που αναφέρονται στο στοιχείο α) και κατατάσσονται σε δύο ομάδες, ανάλογα με τη χορήγηση ή μη χορήγηση της ενίσχυσης στην παραγωγή.

Τα μεταποιημένα προϊόντα κατατάσσονται:

- σε συμπυκνωμένο τοματοπολτό, που εκφράζεται ως συμπυκνωμένο προϊόν με περιεκτικότητα σε ξηρό βάρος ίση ή μεγαλύτερη του 28 % αλλά μικρότερη του 30 %,

- σε κονσέρβες ολόκληρης αποφλοιωμένης τομάτας,

- σε άλλα προϊόντα με βάση την τομάτα.

Οι ποσότητες των νωπών τοματών που έχουν χρησιμοποιηθεί κατανέμονται κατά ομάδες τελικών προϊόντων και κατατάσσονται ανάλογα με το αν έχουν λάβει την ενίσχυση ή όχι.

2. Οι επιχειρήσεις μεταποίησης που αναφέρονται στο άρθρο 1 παράγραφος 1 στοιχείο β) και παράγραφος 2 στοιχείο γ) ανακοινώνουν στις αρμόδιες αρχές:

α) τις ποσότητες των νωπών τοματών που έχουν χρησιμοποιηθεί κατά τις εν λόγω περιόδους εμπορίας·

β) τις ποσότητες μεταποιημένων προϊόντων που έχουν παραχθεί από την ποσότητα ή τις ποσότητες που αναφέρονται στο στοιχείο α) που κατατάσσονται σε τρεις ομάδες τελικών προϊόντων και για τις οποίες μπορεί να χορηγηθεί ενίσχυση στην παραγωγή.

3. Οι επιχειρήσεις μεταποίησης που αρχίζουν τις δραστηριότητές τους κατά τις περιόδους εμπορίας 1990/91 ή 1991/92 ανακοινώνουν στις αρμόδιες αρχές τα στοιχεία τα σχετικά με τις δυνατότητες παραγωγής τους και την ποσότητα των μεταποιημένων προϊόντων που σχεδιάζουν να παράγουν. Τα προϊόντα κατατάσσονται σύμφωνα με την παράγραφο 1 δεύτερο εδάφιο.

4. Όταν οι αρμόδιες αρχές κράτους μέλους έχουν ήδη στην κατοχή τους όλα τα στοιχεία που απαιτούνται για την κατανομή που προβλέπεται στα άρθρα 1 και 2 του κανονισμού (ΕΟΚ) αριθ. 1203/90, μπορούν να αποφασίσουν να μην ανακοινώνονται τα στοιχεία που αναφέρονται στις παραγράφους 1 και 2.

Άρθρο 3

1. Οι αρμόδιες αρχές πρέπει να λάβουν τις ανακοινώσεις που αναφέρονται στο άρθρο 2 το αργότερο στις 30 Ιουνίου. Ωστόσο για την περίοδο εμπορίας 1990/91, οι ανακοινώσεις αυτές πρέπει να έχουν ληφθεί πριν από την 1η Αυγούστου 1990.

2. Τα κράτη μπορούν, σε εξαιρετικές περιπτώσεις και όταν υπάρχει βάσιμος λόγος, να δέχονται τις ανακοινώσεις μετά τη λήξη της προθεσμίας που προβλέπεται στην παράγραφο 1, εφόσον τούτο δεν οδηγεί σε υπέρβαση των ποσοτήτων που καθορίζονται στο άρθρο 1 του κανονισμού (ΕΟΚ) αριθ. 1203/90.

Άρθρο 4

1. Με βάση τις ανακοινώσεις που προβλέπονται στο άρθρο 2, οι αρμόδιες αρχές κατανέμουν συγκεκριμένη ποσότητα νωπών τοματών σε κάθε επιχείρηση μεταποίησης. Η ποσότητα αυτή κατανέμεται σε ποσότητες που προορίζονται αντίστοιχα για την παραγωγή:

- του συμπυκνωμένου τοματοπολτού,

- κονσερβών ολόκληρης αποφλοιωμένης τομάτας,

- άλλων προϊόντων με βάση την τομάτα.

2. Σε περιπτώσεις αποδεδειγμένων ή εικαζόμενων παρατυπιών και εφόσον έχουν κινηθεί διοικητικές ή δικαστικές έρευνες για την εξακρίβωση του βάσιμου των αιτήσεων για ενισχύσεις, οι αρμόδιες αρχές μπορούν να αρνηθούν την κατανομή της ποσότητας που αμφισβητείται, μέχρις ότου επιλυθεί η διαφορά.

3. Σε περίπτωση μεταβίβασης επιχειρήσεων και ιδίως σε περίπτωση συγχώνευσης, τα κράτη μέλη μπορούν να επιτρέπουν τη μεταφορά των δικαιωμάτων που προκύπτουν από την κατανομή που αναφέρεται στην παράγραφο 1, μεταξύ των επιχειρήσεων μεταποίησης που ασκούν τις δραστηριότητές τους στο ίδιο κράτος μέλος, εφόσον τούτο δεν έχει δυσμενείς συνέπειες για το καθεστώς ενίσχυσης στην παραγωγή.

Η μεταφορά αυτή επιτρέπεται μόνον όταν ζητείται πριν απο την ημερομηνία που προβλέπεται σχετικά με την υποβολή της αίτησης για ενίσχυση στην παραγωγή.

4. Στην περίπτωση που ένα κράτος διαπιστώνει ότι η συνολική ποσότητα που έχει κατανεμηθεί στις επιχειρήσεις μεταποίησης αυτού δεν αποτέλεσε αντικείμενο των προκαταρκτικών συμβάσεων που προβλέπονται στο άρθρο 4 στοιχείο α) και των συμβάσεων μεταποίησης που προβλέπονται στο άρθρο 5 του κανονισμού (ΕΟΚ) αριθ. 1599/84 για συγκεκριμένη περίοδο εμπορίας, το εν λόγω κράτος μέλος μπορεί να αποφασίσει να κατανείμει τη μη χρησιμοποιηθείσα ποσότητα μεταξύ των επιχειρήσεων μεταποίησης που δηλώνουν ότι είναι διατεθειμένες να συνάψουν συμβάσεις μεταποίησης για τις εν λόγω ποσότητες. Οι συμπληρωματικές αυτές κατανομές νωπών τοματών ισχύουν μόνο για την τρέχουσα περίοδο εμπορίας.

Τα κράτη μέλη μπορούν να κατανέμουν τις συμπληρωματικές ποσότητες , το αργότερο στις 15 Αυγούστου κάθε έτους. Η κοινοποίηση στις δικαιούχους επιχειρήσεις της απόφασης συμπληρωματικής κατανομής από την αρμόδια αρχή, αποδεσμεύει τις επιχειρήσεις αυτές από την υποχρέωση να συνάψουν τις προκαταρκτικές συμβάσεις για τις ποσότητες που ανακατανέμονται κατ' αυτό τον τρόπο, με σκοπό να λάβουν την ενίσχυση. Οι συμπληρωματικές αυτές συμβάσεις συνάπτονται το αργότερο στις 31 Αυγούστου.

Άρθρο 5

Η επιχείρηση μπορεί να ζητήσει, το αργότερο στις 30 Σεπτεμβρίου, από τις αρμόδιες αρχές του κράτους μέλους την άδεια να πραγματοποιήσει τη μεταφορά που προβλέπεται στο άρθρο 1 παράγραφος 2 του κανονισμού (ΕΟΚ) αριθ. 1230/90.

Η κοινοποίηση της άδειας στην επιχείρηση προσδιορίζει τη νέα διανομή των ποσοστώσεων νωπών τοματών που κατανέμονται στις τρεις ομάδες τελικών προϊόντων στο επίπεδο της επιχείρησης.

Άρθρο 6

Η επιχείρηση μπορεί να υπερβεί τις ποσότητες μεταποιημένων προϊόντων που προκύπτουν από τη συνολική κατανεμηθείσα ποσότητα νωπών τοματών, μόνον εφόσον έχουν εξαντληθεί οι κατανεμηθείσες για μεταποίηση ποσότητες.

Εάν, για μια επιχείρηση, οι ποσότητες μεταποιημένων προϊόντων για τα οποία ζητείται η ενίσχυση σχετίζονται με ποσότητες νωπών τοματών μεγαλύτερες από εκείνες που έχουν κατανεμηθεί για την παραγωγή των ομάδων προϊόντων που αναφέρονται στο άρθρο 4 παράγραφος 1, η ενίσχυση στην παραγωγωή μειώνεται για κάθε ομάδα κατ' αναλογία της ποσότητας νωπών τοματών που χρησιμοποιήθηκε, η οποία υπερβαίνει την ποσότητα που έχει κατανεμηθεί, με σκοπό τη μεταποίηση σε προϊόντα της εν λόγω ομάδας.

Άρθρο 7

Τα κράτη μέλη λαμβάνουν όλα τα αναγκαία μέτρα προκειμένου να διασφαλίσουν:

- ότι δεν γίνεται υπέρβαση των ποσοτήτων που προβλέπονται στο άρθρο 1 παράγραφος 1 του κανονισμού (ΕΟΚ) αριθ. 1203/90,

- ότι οι ποσότητες που αναφέρονται στην πρώτη περίπτωση κατανέμονται με δίκαιο τρόπο μεταξύ των επιχειρήσεων.

Άρθρο 8

1. Εκτός από τις πληροφορίες που απαιτούνται βάσει του άρθρου 4 στοιχείο ε) του κανονισμού (ΕΟΚ) αριθ. 1599/84, οι επιχειρήσεις μεταποίησης ανακοινώνουν στην αρμόδια υπηρεσία και πριν από την ημερομηνία που αναφέρεται στο εν λόγω άρθρο:

α) την ποσότητα των νωπών τοματών που έχει αγοραστεί ή πρέπει να αγοραστεί κατά τη διάρκεια της τρέχουσας περιόδου εμπορίας και η οποία έχει χρησιμοποιηθεί ή πρέπει να χρησιμοποιηθεί για μεταποίηση σε τελικά προϊόντα για τα οποία δεν έχει ζητηθεί η δεν πρόκειται να ζητηθεί ενίσχυση, δεδομένου ότι τα προϊόντα αυτά κατανέμονται κατά κατηγορία τελικών προϊόντων·

β) την ποσότητα των τελικών προϊόντων που έχουν παραχθεί ή πρέπει να παραχθούν από την ποσότητα που αναφέρεται στο στοιχείο α), δεδομένου ότι τα προϊόντα αυτά κατανέμονται σύμφωνα με το άρθρο 4 στοιχείο ε) τελευταίο εδάφιο του κανονισμού (ΕΟΚ) αριθ. 1599/84.

2. Εκτός από τα έγγραφα που προβλέπονται στο άρθρο 12 παράγραφος 2 του κανονισμού (ΕΟΚ) αριθ. 1599/84, η αίτηση για ενίσχυση συνοδεύεται από δήλωση στην οποία η επιχείρηση μεταποίησης αναφέρει:

α) το καθαρό βάρος των τελικών προϊόντων που έχουν παραχθεί κατά τη διάρκεια της τρέχουσας περιόδου εμπορίας και για τα οποία δεν χορηγείται ενίσχυση δεδομένου ότι τα προϊόντα αυτά κατανέμονται με τον ίδιο τρόπο όπως και τα προϊόντα για τα οποία χορηγείται η ενίσχυση·

β) το καθαρό βάρος της πρώτης ύλης που χρησιμοποιήθηκε για τη μεταποίηση των τελικών προϊόντων που αναφέρονται στο στοιχείο α).

Άρθρο 9

Εκτός από τις πληροφορίες που αναφέρονται στο άρθρο 19 του κανονισμού (ΕΟΚ) αριθ. 1599/84, κάθε κράτος μέλος ανακοινώνει στην Επιτροπή: α) το αργότερο την 1η Απριλίου κάθε έτους:

i) τη συνολική ποσότητα που εκφράζεται σε καθαρό βάρος των προϊόντων που αναφέρονται στο άρθρο 8 παράγραφος 2 στοιχείο α). Τα προϊόντα αυτά κατανέμονται σύμφωνα με τον τρόπο που προβλέπεται στο άρθρο 19 στοιχείο α) του κανονισμού (ΕΟΚ) αριθ. 1599/84·

ii) τη συνολική ποσότητα των πρώτων υλών που χρησιμοποιήθηκαν για μεταποιήσεις σε κάθε ομάδα τελικών προϊόντων που αναφέρονται στο σημείο i)·

β) το αργότερο στις 16 Νοεμβρίου κάθε έτους:

i) τη συνολική ποσότητα των νωπών προϊόντων που αναφέρονται στο άρθρο 8 παράγαρφος 1 στοιχείο α), η οποία χρησιμοποιήθηκε ή πρόκειται να χρησιμοποιηθεί για μεταποίηση. Τα προϊόντα αυτά κατανέμονται σε συνάρτηση με τα τελικά προϊόντα που πρόκειται να παραχθούν·

ii) την εκτιμώμενη παραγωγή των τελικών προϊόντων που εκφράζεται σε καθαρό βάρος, που πρέπει να ληφθεί από την ποσότητα που αναφέρεται στο σημείο i). Τα προϊόντα αυτά κατανέμονται με τον τρόπο που προβλέπεται στο άρθρο 19 στοιχείο στ) σημείο ii) του κανονισμού (ΕΟΚ) αριθ. 1599/84.

Άρθρο 10

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιουλίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 119 της 11. 5. 1990, σ. 68.

(2) ΕΕ αριθ. L 152 της 8. 6. 1984, σ. 16.

(3) ΕΕ αριθ. L 42 της 16. 2. 1990, σ. 47.